text: [{"text_idx": "#000003", "text": "Ibiddi Bosona Awustiraaliyaatti qabate lubbuu namaa fi qabeenyaa heddu galaafataa jira"}, {"text_idx": "#000004", "text": "Haala qilleensa yeroo ammaa Awustiraaliyaa keesstti akka malee ho\u2019aa ta\u2019een wal qabatee, ibiddi kutaalee biyyattii gara garaa keessatti ka\u2019e bosona barbaddeessuu bira dabree, lubbuu namaa fi qabeenya heddu galaafataa jira. Keessumattuu kutaalee Victoria fi New South Wales jedhaman keessatti balaan ibiddaa kan babal\u2019ate akka taheefi, hanga ammaatti yoo xiqqaate lafti bosonaa keetara miiliyoona 4 ol tahu barbaadayuu gabaafame."}, {"text_idx": "#000005", "text": "Qabeenya bosonaa barbadaaheen alattis hanga ammaatti lubbuun nama 31 ol dabruufi, manneen jireenyaa fi daldalaa 1000 ol ammoo gubatuu odeeyfannoon ni addeessa. Balaa Ibiddaa kanaan namoota du\u2019aniin alattis kanneen biroo 200 ammoo achi buuteen isaanii kan dhabame tahuu ibsame."}, {"text_idx": "#000006", "text": "Balaa ibiddaa seenaa Awustiraaliyaa keessatti isa hamaadha jedhame kana hordofuun, motummoonni bulchiinsa naannolee lamaanii labsii yeroo muddamaa baasanii jiru. Haaluma kanaan jiraattonni nannichaa 100,000 ol tahan qe\u2019ee fi qabeenya isaanii gatanii balaa kana jalaa akka baqatan ajajni bahee jira."}, {"text_idx": "#000007", "text": "Haaluma wal fakkaatuun humni galaana Awustiraaliyaa naannawa Victoria magaalaa Mallacoota jedhamtu keessaa namoota 4000 ol ibiddaan marfaman jidduu, juma\u2019aa har\u2019aa namoota 1000 ol galaanaa fi qilleensa irraan kan baraaran tahuu ibsame. Namoota hafanis sochiin baraaruu kan itti fufe tahuus odeeyfannoon ni addeessa."}, {"text_idx": "#000008", "text": "Gama biraatiin ammoo mootummaan Ibidda kana too\u2019achuuf saffisaan hin sochoone komiin jedhu kan ka\u2019aa jiru yoo tahu, muummichi ministeera Awustiraaliyaa Scot Morrison Khamisa kaleessaa naannawa balaan kun itti babal\u2019ate yeroo daaw\u2019atetti, ummanni dallansuu isaa ibsataa kan ture tahuunis beekamee jira."}]